정조 17년
癸丑十二月十五日辰時上御熙政堂日次儒生殿講次對吏兵房承旨持褒貶啓本入侍時行都承旨蔡弘履左承旨李義弼右承旨徐榮輔左副承旨李冕膺右副承旨徐美修同副承旨宋銓假注書洪樂游金錫泰事變假注書李弘達記注官安經心金良倜左議政金履素行司直鄭民始延豊君李𡊠戶曹判書沈頤之右參贊洪秀輔刑曹判書李致中禮曹判書閔鍾顯開城留守李秉鼎訓鍊都正趙心泰行副司直李漢豐吏曹參判沈煥之副司直尹行任修撰崔獻重掌令李鎭宅以次進伏訖履素曰近來日寒稍緊早朝臨殿聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰試官行禮可也考官左議政金履素吏曹判書金思穆行副司直洪明浩參考官副司直南公轍吏曹參議李勉兢副司果洪秀晩典籍韓用鐸率儒生行禮訖上曰慶科當前今日儒生如能善誦當廣取賜第此意令入庭儒生預爲知悉仍命開講上曰次對爲之履素曰此開城留守李秉鼎狀啓也以爲本營所管餉還加分耗每年取用以補將士支放之不足者已成前例今年加分耗穀四百五十一石零依例劃給事請令廟堂稟旨分付矣本營支放每患不足耗條劃給已成前例依此數取用事分付何如上曰依爲之出擧條履素曰卽見江華留守尹師國所報則以爲本府兵庫屬延白兩邑除撥木旣是武士都試及朔試射賞格之需故凡係蕩減之代以均廳納本府漁鹽船稅及附近邑結錢區劃已多其例延白兩邑除撥木蕩減三同十六疋零停退四同二十三疋代錢七百七十九兩以本府漁鹽船稅錢六百五十兩零結錢一百二十八兩零依例許劃以爲及時支放之地爲辭矣本府除撥木旣是武士賞格之需則兩邑停減之代不可不趁卽區劃給代如有前例以本府所納漁鹽船稅及結錢準所請劃給而至於停退之數則待明年卽爲還納之意一體分付於該府及均廳何如上曰依爲之出擧條履素曰此平安監司李秉模狀啓也以爲武烈祠修改後道內儒鄕子枝之可堪勸武者名以振武士而所願亶在於出身本營右別武士都試每年設行取其優等及沒技直赴殿試自是定式今以振武士合付於右別武士都試事請令廟堂稟旨分付矣年前振武士之設置蓋出於慰悅激勸之政而畢竟成就無路可階反有落莫之歎則殊非當初設施之本意今此合付於右別武士都試試取之論實合便宜依狀請施行之意分付何如上曰依爲之出擧條民始曰昨年三南因田結之減縮各樣上下皆減分矣今年則三南豐登收租結數幾比常年之摠依例解分磨鍊何如上曰依爲之民始曰嶺南常賑穀中米餘在不過五六千石無以繼用本道亦願換作云以各穀限米五千石換作之意分付何如上曰依爲之出擧條頤之曰時御所內各司雨漏處例於四季朔奉審修改而時値隆冬待明春擧行何如上曰依爲之出擧條上敎思穆曰卿方帶海西句管本道民情近果何如而捧還方至何境云耶思穆曰非但尤甚邑面見今窮冬畢捧尙無期云矣上曰當此歲末民情想益艱窘卿須詳細採探以聞可也有防曰內局靑大竹係是御藥所用長短圍圓皆有尺量而挽近以來兩道封進漸次違式比諸十餘年前所納可謂全不成樣事體所在萬萬駭然兩道道臣及當該守令所當草記請勘而姑付申令之意爲先從重推考此後月令必皆一遵尺量毋敢如前封進之意出擧條嚴飭何如上曰依爲之若不勸令栽培遽然尺量擇捧則徒出誅求之奸僞令廟堂與曾經道伯人相議定限自限後用一切之法而仍令草記回啓可也有防曰臣因此而有區區賤見敢此仰達矣朝家之於種樹一事前後申飭不啻嚴明而況如種桑種楮卽守令七事中一條而守令看作應文之具監司亦無責實之擧年終之啓徒歸循例矣卽以兩南言之大抵楮與竹卽是土産而民人輩作爲生業前此數十年則一涉兩南之境所謂竹田楮田到處耕播逐年長養矣間以守宰之勒買猾吏之誅求民人輩之當初厚生之意反爲敗家之資因此而竹品日就凋殘楮價日就騰踊此豈不大可寒心也臣於年前待罪畿籓時以種桑二千株長至三尺許以上人本邑報巡營巡營狀聞各別論賞之意筵稟而自廟堂以特許加資之典定式行會於諸道而畿邑民人以種桑二千株至蒙加資之恩矣其後毋論畿內與諸道更未有登聞者如是而民何以勸令何以信乎臣意則修明此規另加申飭至於兩南則種桑之政亦當勸課而竹田至十日耕而茁長者楮田種至十日耕者守令親審摘奸擧實報營自營枚擧狀聞論賞一款一依種桑例爲之而若其勒買誅求之弊嚴加禁斷則公私需用自不艱乏民人生理大有聊賴外此諸道各邑隨其宜土之樹一體使之種植數爻與賞典亦倣此施行而此專由於監司守令董飭之如何自廟堂別加知委於諸道恐合事宜矣上曰所奏雖似迃闊苟有實效足爲實政五畝之宅樹之以桑則五十者可以衣帛今也俗習侈泰童子皆着等分紊亂賤者亦服而其所種植之勸奬反不如古鄒聖之訓不但爲紙上空言大典金石科條未免束閣更自廟堂別加嚴飭至於楮之用於交隣竹之用於箭幹爲用顧不重歟亦不可不嚴明申復俾有菀然茁長之美而嶺南猶有年終啓本湖南則竝與文簿而廢却自今修明之方竝令廟堂指一定式草記後行會可也出擧條鎭宅曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允出擧條上曰吏兵房承旨持殿最開坼可也榮輔美修開坼讀奏訖榮輔曰卽伏見京畿監司徐龍輔忠淸監司李亨元平安監司李秉模黃海監司李泰永咸鏡監司金華鎭今秋冬等褒貶啓本則守令無一人居下忠淸監司則忠州牧使金履銈宜置中考而置諸上考淸風府使徐簡修宜置下考而置諸中考平安監司則渭原郡守李性默永柔縣令徐弘輔宜置中考而置諸上考价川郡守趙岐宜置下考而置諸中考黃海監司則載寧郡守李熙燮宜置中考而置諸上考致勤點下殊無嚴明殿最之意竝推考警責何如上曰依爲之出擧條美修曰卽伏見諸道今秋冬等褒貶啓本則京畿水使許𣷯邊將無一人居中居下江華留守尹師國黃海兵使姜五成平安監司李秉模慶尙左水使姜膺煥北兵使崔景岳邊將無一人居下全羅右水使李東植水浦萬戶都喜甲題目宜置中考而置諸上考致勤點下殊無嚴明殿最之意各該道帥臣竝推考警責何如上曰依爲之出擧條勉兢曰今二十四日臘享大祭諸執事今方塡差而齋祝以下蔭官參上參下全數分排尙患不足矣都政當前若或移除他職則旣經誓戒無以變通在前如此之時或移拜外任及陵殿官刑官久任各司亦皆仍差執事之任今亦依此施行何如上曰依爲之出擧條上敎有防曰前兵判事萬萬駭然近來閫帥全不擇差如尹範行李燁李鴻運者流如非同閈卽是親私閫禦之任何等愼重則其所差遣乃若是乎至於鴻運身帶舟橋之任而所重何如則幸行未過之前乃敢圖出閫任者尤萬萬駭痛仍命榮輔書傳敎曰今番諸道兵水營褒貶全羅右水使李東植最瞭然中下書等者非有地處名武則壯營將校此等之人別加勸奬然後鎭弊可蘇該水使李東植未赴任兵使改差其代令該曹口傳差送以振滯之意特敎收用則尙氣之目已極無嚴事多顚錯云者毋論其事之何事若能善治豈有是也法聖僉使李弘達卽其地方降定漕軍頭目明年納稅若無弊放送當初差遣時前兵判事心以爲非雖曰昇平日久如許老憒不省事之類將焉用哉乎況見此開坼不成模樣中考下考無意擧論萬萬駭然該水使李燁罷職令該府拿問處之其代今日政差送待下批當日辭朝褒貶更爲磨勘循私之當該判堂鄭好仁削職永刊兵判之望以懲爲銓官者無畏怯之心考講訖上曰李存秀洪命周宋冕載三人呼新來以入可也有聞承命塗墨進退訖命陞殿上敎文源曰卿之子際此稱慶之時今日登科誠不偶然而予於卿家事猶以爲尙未盡報矣其在感舊飾喜之道將欲致祭於先卿而予心無以爲懷矣文源曰臣百不猶人被殿下拂拭之恩致位至此恒切悚愧矣臣子之今日科名實是千萬夢想之外況伏承縷縷恩敎至及先臣臣不勝惶感無地而益切戒懼之心矣上命榮輔書傳敎曰今日之講爲此儒深企者豈爲渠也明年慶科是家之登庸豈不稀貴此所以深企者也今幸突誦果獲純通一愴一喜當有示意之擧亦豈可踰日故領議政文簡公李天輔家遣兵判致祭祭文當親撰以此分付又命書致祭祭文訖上敎命周曰爾以慕堂奉祀孫今日登科尤覺稀貴而爾名之基字行列猶未恰好故日前言于領相而將欲改之矣仍命書傳敎曰惟予外氏之顯肇自贈領議政故大司憲號慕堂而今其奉祀孫幼學洪命周登科當唱名于來春慶科事事稀貴講讀稍能成樣猶費造化之權況講章外連下突誦亦可謂朝廷得讀書之士告慶之擧豈可踰日贈領相祠宇致祭祭文當親撰領相入來受香事傳諭仍敎明浩曰領相處傳諭卿其往傳可也又命書致祭祭文訖仍命書傳敎曰今十二月朔日次儒生殿講純通進士李存秀幼學洪命周宋冕載竝直赴殿試通幼學鄭元紀給二分略幼學鄭世祐沈鈺李弘敏柳興慶李箕五趙德履等與粗儒生考例施賞又命書榻敎曰參考官韓用鐸推考又命書傳敎曰政官牌招開政又命書榻敎曰宣傳官吳載衍沈公燁趙惠鎭令該曹口傳相換仍命退諸臣以次退出